CELEX: 32012D0719
Language: sk
Date: 2012-10-17 00:00:00
Title: 2012/719/: Rozhodnutie Komisie zo 17. októbra 2012 o vnútroštátnych ustanoveniach oznámených Švédskym kráľovstvom podľa článku 114 ods. 5 Zmluvy o fungovaní Európskej únie týkajúcich sa maximálne prípustného obsahu kadmia v hnojivách [oznámené pod číslom C(2012) 7177] Text s významom pre EHP

24.11.2012   
            
            
               SK
            
            
               Úradný vestník Európskej únie
            
            
               L 326/19
            
         ROZHODNUTIE KOMISIE
   zo 17. októbra 2012
   o vnútroštátnych ustanoveniach oznámených Švédskym kráľovstvom podľa článku 114 ods. 5 Zmluvy o fungovaní Európskej únie týkajúcich sa maximálne prípustného obsahu kadmia v hnojivách
   [oznámené pod číslom C(2012) 7177]
   Iba švédske znenie je autentické
   (Text s významom pre EHP)
   (2012/719/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie, a najmä na jej článok 114 ods. 6,
   keďže:
   I.   SKUTOČNOSTI
   
   
               (1)
            
            
               Dňa 17. októbra 2011 Švédske kráľovstvo oznámilo Komisii podľa článku 114 ods. 5 Zmluvy o fungovaní Európskej únie (ZFEÚ) svoj úmysel zaviesť vnútroštátne ustanovenia na zníženie obsahu kadmia prípustného vo fosforečných hnojivách na maximálnu úroveň 46 gramov kadmia na tonu fosforu (čo zodpovedá 20 mg Cd/kg P2O5). Uvedené opatrenia by sa odchyľovali od nariadenia Európskeho parlamentu a Rady (ES) č. 2003/2003 z 13. októbra 2003 o hnojivách (1) a znížili by maximálnu úroveň 100 gramov kadmia na tonu fosforu (čo zodpovedá 44 mg Cd/kg P2O5), pre ktorú už Švédskemu kráľovstvu bola výnimka udelená.
            
         1.   Článok 114 ods. 5 a 6 ZFEÚ
   
   
               (2)
            
            
               V článku 114 ods. 5 a 6 ZFEÚ sa stanovuje:
               „5.   […] Ak po prijatí harmonizačného opatrenia Európskym parlamentom a Radou, Radou alebo Komisiou považuje členský štát za nevyhnutné zaviesť na základe svojich špecifických problémov nové vnútroštátne ustanovenia vychádzajúce z nových vedeckých poznatkov na ochranu životného alebo pracovného prostredia, upovedomí o týchto ustanoveniach Komisiu a uvedie dôvody ich zavedenia.
               6.   Komisia do šiestich mesiacov po oznámení […] dané vnútroštátne ustanovenia schváli alebo zamietne na základe overenia, že neslúžia svojvoľnej diskriminácii ani skrytému obmedzovaniu obchodu medzi členskými štátmi a nebránia fungovaniu vnútorného trhu.
               Ak Komisia v tejto lehote nerozhodne, vnútroštátne ustanovenia uvedené v odsekoch […] 5 sa považujú za schválené.
               V prípadoch opodstatnených komplexnosťou veci a za predpokladu, že sa tým neohrozí ľudské zdravie, môže Komisia upovedomiť daný členský štát o prípadnom predĺžení uvedenej lehoty najviac o ďalších šesť mesiacov.“
            
         2.   Právne predpisy EÚ
   
   
               (3)
            
            
               V smernici Rady 76/116/EHS z 18. decembra 1975 o aproximácii právnych predpisov členských štátov o hnojivách (2) sa stanovujú požiadavky, ktoré musia hnojivá spĺňať, aby boli uvedené na trh s označením „hnojivo ES“.
            
         
               (4)
            
            
               V prílohe I k smernici 76/116/EHS sa stanovuje typové označenie a príslušné požiadavky, napr. pokiaľ ide o zloženie hnojiva, ktoré musí spĺňať každé hnojivo na to, aby sa mohlo označiť ako „hnojivo ES“. Typové označenia v tomto zozname boli rozdelené do kategórií v závislosti od obsahu primárnych živín, t. j. dusíka, fosforu a draslíka.
            
         
               (5)
            
            
               Podľa článku 7 smernice 76/116/EHS (3) členské štáty nemohli zakazovať ani obmedzovať predaj hnojív nesúcich označenie „hnojivo ES“, ktoré spĺňajú ustanovenia danej smernice, ani nemôžu klásť prekážky ich predaju z dôvodov zloženia, označenia, etiketovania alebo balenia hnojív.
            
         
               (6)
            
            
               Komisia svojím rozhodnutím 2002/399/ES z 24. mája 2002 o vnútroštátnych ustanoveniach oznámených Švédskym kráľovstvom podľa bývalého článku 95 ods. 4 Zmluvy o ES týkajúcich sa maximálne prípustného obsahu kadmia v hnojivách (4) udelila výnimku zo smernice 76/116/EHS a schválila švédske ustanovenia, ktorými sa zakazuje uvádzať na švédsky trh hnojivá obsahujúce viac než 100 gramov kadmia na tonu fosforu. Táto výnimka platila do 31. decembra 2005.
            
         
               (7)
            
            
               Smernica 76/116/EHS bola nahradená nariadením (ES) č. 2003/2003 o hnojivách.
            
         
               (8)
            
            
               V článku 35 ods. 2 nariadenia (ES) č. 2003/2003 sa uvádza, že výnimky z článku 7 smernice 76/116/EHS, ktoré Komisia udelila podľa bývalého článku 95 ods. 6 Zmluvy o ES, sa považujú za výnimky z článku 5 uvedeného nariadenia a sú naďalej platné bez ohľadu na nadobudnutie účinnosti nariadenia.
            
         
               (9)
            
            
               V odôvodnení 15 nariadenia (ES) č. 2003/2003 sa uvádza, že Komisia bude riešiť otázku neúmyselného znečistenia minerálnych hnojív kadmiom a tam, kde to bude primerané, navrhne nariadenie a predloží ho Európskemu parlamentu a Rade. Komisia uskutočnila rozsiahlu prípravnú činnosť, ale z dôvodu komplexnosti rôznych faktorov, ktoré treba zohľadniť, zatiaľ neprijala žiadny návrh.
            
         
               (10)
            
            
               Keďže švédska výnimka bola udelená len do 31. decembra 2005, Švédsko v júni 2005 požiadalo o predĺženie existujúcej výnimky. Rozhodnutie Komisie 2006/347/ES z 3. januára 2006 o vnútroštátnych ustanoveniach oznámených Švédskym kráľovstvom podľa článku 95 ods. 4 Zmluvy o ES týkajúcich sa maximálne prípustného obsahu kadmia v hnojivách (5) umožňuje švédskym orgánom zachovať vnútroštátne opatrenia, kým sa nebudú na úrovni EÚ uplatňovať harmonizované opatrenia týkajúce sa kadmia v hnojivách.
            
         3.   Vnútroštátne ustanovenia
   
   
               (11)
            
            
               Nariadenie o chemických produktoch (manipulácia, dovozné a vývozné zákazy) (1998:944) (6) obsahuje ustanovenia, v ktorých sa okrem iného ustanovuje maximálne prípustný obsah kadmia v hnojivách vrátane hnojív s označením ES. V oddiele 3 ods. 1 sa stanovuje, že hnojivá uvedené v colnom sadzobníku pod číslami 25.10, 28.09, 28.35, 31.03 a 31.05, ktoré obsahujú viac než 100 gramov kadmia na tonu fosforu, sa nemôžu ponúkať na predaj ani premiestňovať.
            
         
               (12)
            
            
               Plánovaným vnútroštátnym opatrením oznámeným podľa článku 114 ods. 5 ZFEÚ by sa znížil obsah kadmia prípustného vo fosforečných hnojivách zo súčasnej maximálnej úrovne 100 gramov kadmia na tonu fosforu na úroveň 46 gramov kadmia na tonu fosforu (46 mg Cd/kg P, čo zodpovedá 20 mg Cd/kg P2O5).
            
         II.   POSTUP
   
   
               (13)
            
            
               Listom zo 17. mája 2011 Švédske kráľovstvo oznámilo Komisii, že podľa článku 114 ods. 5 ZFEÚ žiada o povolenie zaviesť vnútroštátne ustanovenia na zníženie obsahu kadmia prípustného vo fosforečných hnojivách na maximálnu koncentráciu 46 gramov na tonu fosforu. Švédske orgány preto žiadajú o zníženie obsahu kadmia povoleného na základe výnimky udelenej rozhodnutím 2006/347/ES.
            
         
               (14)
            
            
               Listom zo 17. októbra 2011 švédske orgány zaslali Komisii dodatočné informácie týkajúce sa znenia platných vnútroštátnych právnych predpisov, ktoré obsahujú zmeny a doplnenia zavedené nariadeniami 2008:255 a 2009:654 (7).
            
         
               (15)
            
            
               Listom zo 14. novembra 2011 Komisia informovala švédske orgány, že šesťmesačná lehota na preskúmanie podľa článku 114 ods. 6 sa začala 18. októbra 2011.
            
         
               (16)
            
            
               Listom zo 17. októbra 2011 Komisia informovala ostatné členské štáty o žiadosti, ktorú jej zaslalo Švédsko. Komisia uverejnila aj oznámenie týkajúce sa žiadosti v Úradnom vestníku Európskej únie
                   (8) s cieľom informovať ostatné zainteresované strany o vnútroštátnych opatreniach, ktoré má Švédsko v úmysle zaviesť, ako aj o dôvodoch, na ktoré sa v tejto súvislosti odvoláva. Žiadosť Švédska vo svojej reakcii podporilo Lotyšsko. Komisia nedostala žiadne ďalšie pripomienky.
            
         
               (17)
            
            
               Vzhľadom na komplexnosť tejto záležitosti Komisia požiadala Vedecký výbor pre zdravotné a environmentálne riziká (SCHER - Scientific Committee on Health and Environmental Risks) o stanovisko k celkovej kvalite švédskeho hodnotenia rizika, prípadným väčším nedostatkom, vhodnosti scenárov, ktoré sa skúmajú, a predpokladom, z ktorých sa vychádza, ako aj k spoľahlivosti a platnosti záverov týkajúcich sa zistených rizík pre životné prostredie.
            
         
               (18)
            
            
               SCHER prijal svoje stanovisko 27. februára 2012 (9). Dospel v ňom k záveru, že správa o hodnotení rizika, ktorú vypracovali švédske orgány, má vysokú vedeckú kvalitu a že skúmané scenáre sú vo všeobecnosti vhodné a väčšina hodnôt parametrov použitých v scenároch je prijateľná. SCHER sa však domnieval, že viaceré tvrdenia v správe neboli podporené dostatočnými dôkazmi.
            
         
               (19)
            
            
               Z dôvodu zostávajúcich nejasností, ktoré zistil výbor SCHER v súvislosti s kľúčovými predpokladmi švédskych orgánov, na základe ktorých dospeli k záveru, že existuje riziko pre vodné organizmy v malých potokoch vo Švédsku, čo je jediné riziko pre životné prostredie zistené švédskymi orgánmi, a za predpokladu, že neexistuje dôkaz o ohrození ľudského zdravia v súvislosti s predĺžením lehoty na posúdenie švédskej žiadosti, Komisia považovala za odôvodnené predĺžiť lehotu uvedenú v článku 114 ods. 6 prvom pododseku.
            
         
               (20)
            
            
               Dňa 18. apríla 2012 Komisia oznámila Švédskemu kráľovstvu svoje rozhodnutie (10) podľa článku 114 ods. 6 tretieho pododseku ZFEÚ predĺžiť lehotu šiestich mesiacov uvedenú v prvom pododseku, v rámci ktorej má schváliť alebo zamietnuť oznámené vnútroštátne ustanovenia, o ďalšie obdobie, ktoré uplynie 18. októbra 2012.
            
         
               (21)
            
            
               Listom z 27. apríla 2012 Komisia informovala švédske orgány o nejasnostiach zistených v stanovisku výboru SCHER a požiadala ich o poskytnutie ďalších objasnení, aby mohla prijať konečné stanovisko.
            
         
               (22)
            
            
               Listom z 2. júla 2012 švédske orgány odpovedali Komisii bez toho, aby sa zaoberali nejasnosťami, ktoré zistil výbor SCHER, a namiesto toho tvrdili, že pojem „ochrana životného prostredia“ v článku 114 ods. 5 ZFEÚ zahŕňa aj zdravotné aspekty. Preskúmanie švédskeho oznámenia by preto malo zahŕňať tvrdenia v súvislosti s aspektmi týkajúcimi sa ľudského zdravia.
            
         III.   POSÚDENIE
   
   1.   Posúdenie prípustnosti
   
   
               (23)
            
            
               Komisia sa v rozhodnutí 2012/230/EÚ domnievala, že žiadosť, ktorú predložilo Švédske kráľovstvo s cieľom dostať povolenie zaviesť prísnejšie vnútroštátne opatrenia týkajúce sa maximálne prípustného obsahu kadmia v hnojivách, je prijateľná.
            
         2.   Posúdenie podstaty veci
   
   
               (24)
            
            
               V súlade s ustanoveniami článku 114 ZFEÚ musí Komisia zaistiť splnenie všetkých podmienok, ktoré umožňujú členskému štátu využiť možnosti výnimky stanovené v tomto článku.
            
         
               (25)
            
            
               Článok 114 ods. 5 ZFEÚ vyžaduje, aby v prípade, že členský štát považuje za nevyhnutné zaviesť vnútroštátne ustanovenia, ktorými sa udeľuje výnimka z harmonizačného opatrenia, boli tieto ustanovenia odôvodnené na základe špecifických problémov daného členského štátu, ktoré vznikli po prijatí harmonizačného opatrenia, a vychádzali z nových vedeckých poznatkov na ochranu životného alebo pracovného prostredia.
            
         
               (26)
            
            
               Komisia navyše podľa článku 114 ods. 6 ZFEÚ návrh daných vnútroštátnych ustanovení schváli alebo zamietne na základe overenia, že neslúžia svojvoľnej diskriminácii ani skrytému obmedzovaniu obchodu medzi členskými štátmi a nebránia fungovaniu vnútorného trhu.
            
         
               (27)
            
            
               Obavy v súvislosti s nežiaducimi účinkami kadmia v hnojivách na životné prostredie (a ľudské zdravie) už boli vo veľkej miere vyjadrené počas rokovaní o vstupe Rakúska, Fínska a Švédska do Európskej únie. Ako sa uvádza vyššie, týmto trom členským štátom boli udelené dočasné výnimky z právnych predpisov Únie o hnojivách, aby bolo možné dôkladne vyhodnotiť riziká kadmia v hnojivách na úrovni EÚ.
            
         
               (28)
            
            
               V roku 2002 Komisia požiadala Vedecký výbor pre toxicitu, ekotoxicitu a životné prostredie (SCTEE – Scientific Committee on Toxicity, Ecotoxicity and the Environment) o stanovisko (11) k pravdepodobnosti akumulácie kadmia v pôde prostredníctvom používania fosforečných hnojív. Na základe štúdií o hodnotení rizika, ktoré uskutočnilo osem členských štátov, a doplnkovej analýzy výbor SCTEE dospel k záveru, že fosforečné hnojivá s obsahom 60 mg kadmia/kg P2O5 alebo vyšším pravdepodobne spôsobia akumuláciu kadmia vo väčšine pôd EÚ, kým fosforečné hnojivá s obsahom 20 mg kadmia/kg P2O5 alebo nižším pravdepodobne nespôsobia dlhodobú akumuláciu v pôde počas 100 rokov, ak sa neberie do úvahy iná kontaminácia kadmiom.
            
         
               (29)
            
            
               V rámci nariadenia Rady (EHS) č. 793/93 z 23. marca 1993 o vyhodnocovaní a kontrole rizík existujúcich látok (12) boli kadmium a oxid kademnatý identifikované ako prioritné látky, ktoré je potrebné vyhodnotiť.
            
         
               (30)
            
            
               V čase prijatia nariadenia (ES) č. 2003/2003 Komisia nestanovila hraničnú hodnotu obsahu kadmia v hnojivách, ale uznala potrebu riešiť tento konkrétny problém, keď budú dostupné informácie z hodnotenia rizika v EÚ týkajúceho sa kadmia a oxidu kademnatého.
            
         
               (31)
            
            
               Správa o hodnotení rizika v EÚ týkajúca sa kadmia a oxidu kademnatého bola vydaná v decembri 2007 (13). Na základe odporúčaní uvedených v tejto správe sa v rámci stratégie na zníženie rizika pre kadmium a oxid kademnatý odporučili konkrétne opatrenia na zníženie obsahu kadmia v potravinách, tabakových zmesiach a fosforečných hnojivách, ktoré zohľadňovali rôznorodé podmienky v Únii (14).
            
         
               (32)
            
            
               Na úrovni EÚ prebieha činnosť s cieľom stanoviť primerané hraničné hodnoty obsahu kadmia v hnojivách s ohľadom na rôzne faktory vrátane rôznorodých podmienok v EÚ, ako aj dostupnosti, zemepisného pôvodu a zloženia fosfátov určených na výrobu hnojív. Komisia má v úmysle začleniť príslušné limity pre kontaminanty v hnojacich materiáloch (vrátane kadmia) do návrhu na preskúmanie nariadenia o hnojivách, ktoré sa plánuje na rok 2013.
            
         
               (33)
            
            
               Na podporu svojej žiadosti o zníženie existujúcej hraničnej hodnoty vo Švédsku švédske orgány vypracovali nové hodnotenie rizika týkajúce sa kadmia vo švédskom životnom prostredí, ktoré bolo dokončené v januári 2011. Porovnávajú sa v ňom predpokladané koncentrácie, pri ktorých nedochádza k žiadnym účinkom (PNEC - predicted no effect concentrations) pre organizmy, ktoré sú reprezentatívne pre rôzne zložky životného prostredia, s koncentráciami kadmia vo švédskom životnom prostredí na základe rôznych scenárov kontaminácie kadmiom z hnojív a iných zdrojov. V oznámení sa odkazuje aj na určité štúdie, ktoré boli sprístupnené v súvislosti s predchádzajúcimi žiadosťami predloženými Komisii v súlade s článkom 114 ods. 4 ZFEÚ (ktoré sa už zohľadnili pri odôvodnení súčasnej výnimky umožňujúcej Švédsku zachovať maximálnu úroveň 100 gramov kadmia na tonu fosforu), a na hodnotenie rizika v EÚ v súvislosti s kadmiom a oxidom kademnatým.
            
         
               (34)
            
            
               Hodnoty PNEC v prípade sladkej vody závisia od tvrdosti. Keďže vo Švédsku je sladká voda veľmi mäkká, predpokladá sa, že pre vodné organizmy môže byť toxická nižšia koncentrácia kadmia než v iných častiach Európy. Je preto pravdepodobné, že vodné organizmy vo švédskych vodách sú vo všeobecnosti citlivejšie na kadmium v porovnaní s vodami v strednej a južnej Európe.
            
         
               (35)
            
            
               Z výsledkov monitorovacích programov vo švédskych povrchových vodách v rokoch 2006 a 2009 vyplýva, že približne 1 % jazier a 7 % pobrežných vôd vykazuje koncentrácie kadmia, ktoré sú vyššie než hodnoty PNEC. Z preskúmania uskutočneného v roku 2008 vyplynul záver, že opatrenia na zníženie emisií v prípade väčšiny kovov viedli k výraznému zníženiu koncentrácií vo vodných organizmoch, ale v prípade kadmia je situácia menej jednoznačná. Zdá sa, že zvyšujúce sa účinky na imunitný systém rýb (druhu Lycodes esmarkii) v posledných rokoch súvisia so zvyšujúcimi sa koncentráciami kadmia v rybách. V roku 2011 bola vypracovaná ďalšia správa s cieľom opísať budúci vývoj hodnôt kadmia v ornej pôde a v poľnohospodárskych plodinách, aby sa mohli odhadnúť koncentrácie za 100 rokov, a výsledky sa použili na vypracovanie scenára najhoršej možnej situácie, aby sa mohlo na 100 rokov vopred odhadnúť riziko pre vodné organizmy žijúce vo vodách blízko hnojených polí.
            
         
               (36)
            
            
               Švédske orgány dospeli vo svojom hodnotení k záveru, že v dlhodobom horizonte môže pre vodné organizmy žijúce vo veľmi mäkkej vode (s tvrdosťou nižšou ako 5 mg CaCO3/l) existovať zvýšené riziko. Je to však pravdepodobné len v malých potokoch, v ktorých je drenážna voda z poľnohospodárskej pôdy menej zriedená. Švédske orgány nezistili žiadne ďalšie riziká pre životné prostredie vyplývajúce z používania kadmia v hnojivách.
            
         
               (37)
            
            
               Vzhľadom na komplexnosť vzťahu medzi kontamináciou pôdy kadmiom prostredníctvom fosforečných hnojív, možnou akumuláciou v pôde a rizikami pre životné prostredie Komisia požiadala Vedecký výbor pre zdravotné a environmentálne riziká (SCHER) o stanovisko týkajúce sa celkovej kvality švédskeho hodnotenia rizika, prípadných väčších nedostatkov, vhodnosti scenárov, ktoré sa skúmajú, a predpokladov, z ktorých sa vychádza, ako aj spoľahlivosti a platnosti záverov týkajúcich sa zistených rizík pre životné prostredie.
            
         
               (38)
            
            
               SCHER zaujal svoje stanovisko 27. februára 2012 (15). Ako už bolo uvedené v rozhodnutí 2012/230/EÚ, SCHER dospel k záveru, že správa o hodnotení rizika, ktorú vypracovali švédske orgány, má vysokú vedeckú kvalitu a že skúmané scenáre sú vo všeobecnosti vhodné a väčšina hodnôt parametrov použitých v scenároch je prijateľná. SCHER sa však domnieval, že viaceré tvrdenia a/alebo predpoklady v správe neboli podporené dostatočnými dôkazmi a že v prípade niektorých scenárov boli použité najhoršie možné podmienky. SCHER sa domnieval, že predpoklady navrhované švédskymi orgánmi na predpovedanie koncentrácie kadmia v mäkkej vode by mohli viesť k nadhodnoteniu rizík, a preto nepodporil výsledky predložené švédskymi orgánmi v súvislosti s potokmi, ktoré sú jedinou zložkou životného prostredia, v prípade ktorej švédske orgány zistili riziká. SCHER celkovo nepovažoval predpoklady uvedené vo švédskej správe za vhodné na výpočet rizika pre švédske životné prostredie.
            
         
               (39)
            
            
               SCHER však upozornil na predchádzajúce hodnotenie Vedeckého výboru pre toxikológiu, ekotoxikológiu a životné prostredie (CSTEE - Scientific Committee on Toxicity, Ecotoxicity and the Environment) z roku 2002, podľa ktorého sa koncentrácie kadmia vo väčšine európskych pôd nemajú zvýšiť nad hranicu 46 mg Cd/kg P. SCHER potvrdil, že hoci tento odhad nie je novým vedeckým poznatkom, je stále obhájiteľný aj v prípade švédskych poľnohospodárskych pôd, a poznamenal, že pri odvodzovaní sa vychádzalo zo zásady zachovania súčasného stavu („stand-still“), a nie z hodnotenia rizika, ktoré uskutočnili švédske orgány v ich predloženom odôvodnení.
            
         
               (40)
            
            
               V liste z 2. júla 2012 švédske orgány neposkytli ďalšie objasnenie týkajúce sa nedostatkov, ktoré zistil SCHER v súvislosti s možnými rizikami pre životné prostredie. Komisia poznamenala, že stanovisko CSTEE z roku 2002 predchádza prijatiu nariadenia (ES) č. 2003/2003, a preto dospela k záveru, že švédske orgány nepreukázali, že podľa nových vedeckých poznatkov existuje riziko pre životné prostredie na základe špecifických problémov Švédska, ktoré vznikli po prijatí nariadenia (ES) č. 2003/2003.
            
         
               (41)
            
            
               V liste z 2. júla 2012 švédske orgány tvrdili, že pojem „ochrana životného prostredia“ v článku 114 ods. 5 ZFEÚ zahŕňa aj zdravotné aspekty a že preskúmanie švédskeho oznámenia by preto malo zahŕňať aj tvrdenia týkajúce sa zdravotných aspektov.
            
         
               (42)
            
            
               Bez toho, aby bol dotknutý správny právny výklad článku 114 ods. 5, Komisia rozšírila svoju analýzu o hodnotenie možných rizík, ktoré predstavuje kadmium v hnojivách pre švédskych obyvateľov prostredníctvom životného prostredia, t. j. najmä prostredníctvom príjmu v strave.
            
         
               (43)
            
            
               Vo svojom odôvodnení švédske orgány určili zdravotné dôvody ďalšieho zníženia expozície obyvateľov Švédska kadmiu, napríklad vysoký výskyt osteoporózy, nárast počtu prípadov krehkých kostí a zlomenín kostí, vplyv na funkciu obličiek v tej časti obyvateľstva, v ktorej obsah kadmia presahuje 1 mg/g kreatinínu, ako aj riziká pre citlivé skupiny obyvateľov (diabetici a osoby s nedostatkom železa – obe skupiny majú vo Švédsku vysoké zastúpenie). Podľa švédskych orgánov môže nižšie pH švédskych pôd viesť k vyššej kontaminácii poľnohospodárskych plodín kadmiom, čo môže následne spôsobiť väčšiu expozíciu obyvateľov, pretože expozícia do veľkej miery závisí od príjmu kadmia v potravinách najmä rastlinného pôvodu.
            
         
               (44)
            
            
               Komisia požiadala výbor SCHER o ďalšie stanovisko v súvislosti s tým, či sú riziká pre ľudské zdravie, ktoré zistili švédske orgány, špecifické pre Švédsko a či vznikli po prijatí nariadenia (ES) č. 2003/2003 (16).
            
         
               (45)
            
            
               V súvislosti s otázkou, či je situácia vo Švédsku odlišná od iných častí Európy, SCHER súhlasil s tým, že pH pôdy je vo Švédsku v priemere nižšie ako v iných častiach Európy. Keďže sa však pri nižšej hodnote pH pôdy zároveň zvyšuje odstraňovanie kadmia z pôdy lúhovaním, čistá akumulácia kadmia v pôde je vo Švédsku nižšia ako vo väčšine častí Európy pri porovnateľnej koncentrácii kadmia a aplikačných dávkach hnojiva. SCHER poznamenáva, že samotná švédska správa (súhrn prílohy IV) podporuje záver SCHER, keďže sa v nej uvádza: „Bolo náročné jednoznačne preukázať, či vo Švédsku existujú špecifické podmienky, v dôsledku ktorých sú švédske pôdy citlivejšie na kontamináciu kadmiom než pôdy v strednej Európe. Hodnota pH je však dôležitý faktor, ktorý reguluje kontamináciu poľnohospodárskych plodín kadmiom z pôdy, pričom pH švédskych pôd sa zdá byť približne o jednu jednotku pH nižšie, ako je celkový priemer v Európe. Pravdepodobne to súvisí so vzácnosťou vápencovej horniny vo Švédsku. Švédska pšenica tiež obsahuje také množstvo kadmia, ktoré je porovnateľné s mnohými inými európskymi krajinami, a to napriek tomu, že koncentrácia kadmia v švédskych pôdach je pomerne nízka.“ SCHER poznamenáva, že hoci švédska správa obsahuje aktualizované vstupné údaje o atmosférickej depozícii, scenáre výpočtu hmotnostnej bilancie boli už zahrnuté do scenárov posudzovaných v stanovisku CSTEE v roku 2002 a neexistujú žiadne nové informácie svedčiace o tom, že by už neplatili.
            
         
               (46)
            
            
               SCHER súhlasí s tým, že pri nižšom pH sa zvyšuje biologická dostupnosť kadmia a kontaminácia poľnohospodárskych plodín kadmiom, takže dostupnosť kadmia v pôde pre pšenicu je o niečo vyššia ako vo väčšine európskych krajín. SCHER však poznamenáva, že ak sa toto nízke pH zachová, budúci vývoj koncentrácie kadmia v poľnohospodárskych plodinách bude vo Švédsku pomalší (nižší nárast) ako vo väčšine Európy, pretože obsah kadmia v pôde stúpa pri rovnakých vstupoch pomalšie.
            
         
               (47)
            
            
               Pokiaľ ide o expozíciu kadmiu prostredníctvom stravy, SCHER dospel k záveru, že švédska správa neobsahuje údaje, ktoré by svedčili o tom, že expozícia kadmiu prostredníctvom stravy je vo Švédsku vyššia ako vo zvyšku Európy pri stredných alebo horných percentiloch expozície. Posledný vývoj nesvedčí o zvyšujúcej sa expozícii prostredníctvom stravy, čo platí aj pre zaťaženie organizmu kadmiom v celkovej populácii. SCHER napokon poznamenáva, že švédska správa obsahuje dôkazy o tom, že účinky kadmia na ľudské zdravie možno vo Švédsku zaznamenať pri nižšom zaťažení organizmu kadmiom, ako bolo hlásené predtým, ale neobsahuje dôkazy o tom, že švédski obyvatelia sú citlivejší alebo sa stali citlivejšími na kadmium ako obyvatelia ostatných európskych krajín.
            
         
               (48)
            
            
               Celkovo dospel SCHER k záveru, že švédska správa obsahuje podrobné a aktualizované hodnotenie dlhodobých vplyvov kadmia z hnojív na ľudské zdravie prostredníctvom potravinového reťazca. SCHER poznamenáva, že správa neobsahuje presvedčivé argumenty, ktoré by preukázali, že švédsky prípad je jedinečný alebo že údaje, ktoré sa objavili po prijatí nariadenia (ES) č. 2003/2003, predstavujú konkrétne dôvody na ďalšie obavy.
            
         
               (49)
            
            
               Komisia sa na záver domnieva, že Švédske kráľovstvo neposkytlo odôvodnenie zavedenia zamýšľaného vnútroštátneho opatrenia týkajúceho sa maximálneho obsahu kadmia v hnojivách vychádzajúce z nových vedeckých poznatkov v súvislosti s ochranou životného prostredia na základe špecifických problémov Švédska, ktoré vznikli po prijatí nariadenia (ES) č. 2003/2003.
            
         
               (50)
            
            
               Komisia poznamenáva, že vo švédskom oznámení sa ochrana pracovného prostredia neuvádza ako dôvod zavedenia oznámeného opatrenia.
            
         IV.   ZÁVER
   
   
               (51)
            
            
               Článok 114 ods. 5 ZFEÚ vyžaduje, aby v prípade, že členský štát považuje za nevyhnutné zaviesť vnútroštátne ustanovenia, ktorými sa udeľuje výnimka z harmonizačných opatrení Únie, boli tieto vnútroštátne ustanovenia odôvodnené novými vedeckými poznatkami v súvislosti s ochranou životného alebo pracovného prostredia, pričom musí existovať špecifický problém v štáte, ktorý predkladá žiadosť, a tento problém musí vzniknúť až po prijatí harmonizačného opatrenia.
            
         
               (52)
            
            
               V tomto prípade sa Komisia po preskúmaní švédskej žiadosti domnieva, že Švédske kráľovstvo nepredložilo nové vedecké poznatky v súvislosti s ochranou životného alebo pracovného prostredia, ktoré preukazujú, že na jeho území existuje špecifický problém, ktorý vznikol po prijatí nariadenia (ES) č. 2003/2003 o hnojivách a ktorý vyžaduje zavedenie oznámených vnútroštátnych opatrení.
            
         
               (53)
            
            
               Žiadosť Švédskeho kráľovstva o zavedenie vnútroštátnych opatrení na zníženie obsahu kadmia prípustného vo fosforečných hnojivách na maximálnu úroveň 46 gramov kadmia na tonu fosforu preto nespĺňa podmienky stanovené v článku 114 ods. 5.
            
         
               (54)
            
            
               Podľa článku 114 ods. 6 Zmluvy o ES Komisia návrh daných vnútroštátnych ustanovení schváli alebo zamietne na základe overenia, že neslúžia svojvoľnej diskriminácii ani skrytému obmedzovaniu obchodu medzi členskými štátmi a nebránia fungovaniu vnútorného trhu.
            
         
               (55)
            
            
               Keďže žiadosť Švédskeho kráľovstva nespĺňa základné podmienky stanovené v článku 114 ods. 5, Komisia nemusí overovať splnenie podmienok článku 114 ods. 6.
            
         
               (56)
            
            
               Vzhľadom na uvedené skutočnosti možno dospieť k záveru, že žiadosť Švédskeho kráľovstva o zavedenie vnútroštátnych ustanovení, ktorými sa udeľuje výnimka z nariadenia (ES) č. 2003/2003, je prijateľná, ale nespĺňa podmienky stanovené v článku 114 ods. 5 ZFEÚ, keďže Švédsko neposkytlo nové vedecké poznatky v súvislosti s ochranou životného prostredia na základe špecifického problému na svojom území, ktorý vznikol po prijatí nariadenia (ES) č. 2003/2003.
            
         
               (57)
            
            
               Komisia sa preto domnieva, že oznámené vnútroštátne ustanovenia nemôžu byť podľa článku 114 ods. 6 ZFEÚ schválené,
            
         PRIJALA TOTO ROZHODNUTIE:
   Článok 1
   Plánované vnútroštátne ustanovenia týkajúce sa zníženia obsahu kadmia prípustného vo fosforečných hnojivách zo súčasnej maximálnej úrovne 100 gramov kadmia na tonu fosforu na úroveň 46 gramov, ktoré Švédske kráľovstvo oznámilo Komisii 17. októbra 2011, sa zamietajú.
   Článok 2
   Toto rozhodnutie je určené Švédskemu kráľovstvu.
   
      V Bruseli 17. októbra 2012
      
         
            Za Komisiu
         
         Antonio TAJANI
         
            podpredseda
         
      
   
   
      (1)  Ú. v. EÚ L 304, 21.11.2003, s. 1.
   
      (2)  Ú. v. ES L 24, 30.1.1976, s. 21. Smernica nahradená nariadením (ES) č. 2003/2003.
   
      (3)  Nahradený článkom 5 nariadenia (ES) č. 2003/2003.
   
      (4)  Ú. v. ES L 138, 28.5.2002, s. 24.
   
      (5)  Ú. v. EÚ L 129, 17.5.2006, s. 19.
   
      (6)  Švédska zbierka zákonov (SFS Svensk Författningssamling) zo 14. júla 1998.
   
      (7)  Švédska zbierka zákonov (SFS Svensk Författningssamling) zo 4. júna 2009.
   
      (8)  Ú. v. EÚ C 309, 21.10.2011, s. 8, a Ú. v. EÚ C 339, 19.11.2011, s. 24.
   
      (9)  http://ec.europa.eu/health/scientific_committees/environmental_risks/docs/scher_o_156.pdf.
   
      (10)  Rozhodnutie Komisie 2012/230/EÚ z 18. apríla 2012, ktorým sa predlžuje obdobie uvedené v článku 114 ods. 6 Zmluvy o fungovaní Európskej únie, o vnútroštátnych ustanoveniach týkajúcich sa maximálne prípustného obsahu kadmia v hnojivách oznámených Švédskym kráľovstvom podľa článku 114 ods. 5 ZFEÚ (Ú. v. EÚ L 116, 28.4.2012, s. 29).
   
      (11)  http://ec.europa.eu/health/ph_risk/committees/sct/documents/out162_en.pdf.
   
      (12)  Ú. v. ES L 84, 5.4.1993, s. 1.
   
      (13)  http://esis.jrc.ec.europa.eu/doc/risk_assessment/REPORT/cdoxidereport302.pdf.
   
      (14)  Ú. v. EÚ C 149, 14.6.2008, s. 6.
   
      (15)  http://ec.europa.eu/health/scientific_committees/environmental_risks/docs/scher_o_156.pdf.
   
      (16)  Stanoviská SCHER sú dostupné na adrese: http://ec.europa.eu/health/scientific_committees/environmental_risks/opinions/index_en.htm#id5.